Document ID: 32008D0773

KOMISJONI OTSUS,
2. oktoober 2008,
milles käsitletakse 2008. aastal antavat ühenduse toetust tervishoiutöötajatele suunatud katseprojekti jaoks
(2008/773/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, (1) eriti selle artikli 49 lõike 6 punkti a ja artiklit 75,
võttes arvesse komisjoni 23. detsembri 2002. aasta määrust (EÜ, Euratom) nr 2342/2002, millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad, eriti selle artiklit 90, (2)
võttes arvesse nõukogu 21. jaanuari 1980. aasta direktiivi 80/154/EMÜ, mis käsitleb ämmaemanda diplomite, tunnistuste ja muude kvalifikatsiooni tõendavate dokumentide vastastikust tunnustamist ja mis sisaldab meetmeid asutamisõiguse ja teenuste osutamise vabaduse kasutamise hõlbustamiseks, (3)
võttes arvesse Euroopa Parlamendi ja nõukogu 7. septembri 2005. aasta direktiivi 2005/36/EÜ kutsekvalifikatsioonide tunnustamise kohta, (4)
ning arvestades järgmist:
(1)
Euroopa Liidu üldeelarve 2008. eelarveaasta sisaldab eelarverida 04 04 11 „Katseprojekt - Uus tööhõiveolukord tervishoiusektoris: tervishoiutöötajate erialase koolituse ja kvalifikatsiooni ning nende tasustamise parandamise parimad tavad”.
(2)
Finantsmääruse artikli 49 lõike 6 punktis a on sätestatud, et assigneeringuid katselist laadi kavadeks (mille eesmärk on kindlaks teha meetme teostatavus ja kasulikkus) võib kasutada põhiõigusaktita, tingimusel et meetmed, mille rahastamiseks need on ette nähtud, kuuluvad ühenduste või Euroopa Liidu pädevusse ja et asjakohased kulukohustuste assigneeringud on kirjendatud eelarvesse üksnes kaheks järjestikuseks eelarveaastaks.
(3)
Vastavalt määruse (EÜ, Euratom) nr 1605/2002 artiklile 75 ja määruse (EÜ, Euratom) nr 2342/2002 artiklile 90 eelneb kulukohustuse võtmisele rahastamisotsus, milles sätestatakse sellise meetme olulised osad, millega kaasneb kulude rahastamine eelarvest.
(4)
Meetmega toetatakse Euroopa Komisjoni 2008. aasta teiseks pooleks kavandatud rohelist raamatut ELi tervishoiutöötajate kohta,
ON TEINUD JÄRGMISE OTSUSE:
Ainus artikkel
Lisas osutatud katseprojekt on heaks kiidetud ja seda rahastatakse Euroopa ühenduste 2008. aasta eelarve eelarverealt 04 04 11 maksimaalselt 1 000 000 euro ulatuses.
Selle projekti rakendamise eest vastutab tervise- ja tarbijaküsimuste peadirektoraadi peadirektor.
Brüssel, 2. oktoober 2008

Labels: 9
4
15
0